**Hr Timo Tatar 15.11.2022**

**Majandus- ja Kommunikatsiooniministeerium**

# **TAOTLUS RIIGI HUVI KOHTA SEISUKOHA AVALDAMISEKS**

Käesoleva taotluse esitab MTÜ Konnakaevu Selts, mis on Haljala vallas keskkonnakaitseliste avalike huvide esindamiseks loodud mittetulundusühing (edaspidi MTÜ).

Keskkonnaamet menetleb temale 05.06.2013. aastal Kivikandur OÜ poolt esitatud Paasi lubjakivikarjääri maavara kaevandamise loa taotlust. Keskkonnaamet on pärast 01.01.2017 maapõueseaduse jõustumist tuvastanud, et Paasi lubjakivikarjääri mäeeraldise kaevandamise loa taotluse puhul esinevad keskkonnaseadustiku üldosa seaduse § 52 lõike 1 punkti 7 ja maapõueseaduse § 55 lõike 2 punktides 6 ja 10 sätestatud loa andmisest keeldumise alused, mistõttu ei saa Keskkonnaamet olemasolevatele andmetele tuginedes kaevandamiseks luba anda. Muuhulgas vormistati 19.05.2017 eelnõu (lisatud). Vihula Vallavolikogu on 11.05.2017 andnud arvamuse, et menetlus tuleb lõpetada ja luba jätta andmata. Majandus- ja Kommunikatsiooniministeerium esitas 28.10.2016 kirjaga nr 17-1/16-00206/044 seisukoha, milles nõustub Keskkonnaametiga Paasi lubjakivikarjäärile maavara kaevandamisloa mitte andmisega, aga pidas võimalikuks vaadata oma seisukoht läbi teehoiukava uuendamise korral.

01.01.2017 jõustunud maapõueseaduse § 130 lg 1 kohaselt menetletakse enne maapõueseaduse jõustumist esitatud kaevandamisloa taotlusi edasi maapõueseaduse, sealhulgas maapõueseadusest tulenevate menetlusõigusnormide alusel. Maapõueseaduse § 52 lg 2 kohaselt otsustatakse kaevandamisloa andmine aasta jooksul nõuetekohase taotluse saamisest arvates, kui seadusega ei ole sätestatud teisiti. Keskkonnamõju hindamise ja keskkonnajuhtimissüsteemi seaduse § 11 lg 11 alusel peatub keskkonnamõju hindamise algatamise korral tegevusloa taotluse menetlus sama seaduse § 22 lõike 7 kohase Ametlikes Teadaannetes teavitamiseni. Kaevandamisloa andja võib pikendada maapõueseaduse § 52 lg 2 ja keskkonnaseadustiku üldosa seaduse § 49 lõikes 2 sätestatud tähtaega, kui ilmnevad asjaolud, mis ei võimalda loa andmise otsustamist selle tähtaja jooksul.

Loa andja ei ole 1 aasta pikkust menetlustähtaega pikendanud, kuid see ilmselt peatus keskkonnamõju hindamise ja keskkonnajuhtimissüsteemi seaduse § 11 lg 11 alusel keskkonnamõju hindamise (KMH) ajaks. KMH algatati 02.03.2021. KMH programmi tähtaeg oli 18 kuud ja see lõppes 01.09.2022. Keskkonnaamet peatas KMH programmi menetluse tähtajatult 09.09.2022 tagasiulatuvalt alates 01.09.2022. Seega on tähtaegade pikendamise asemel menetlusi peatatud (meie hinnangul oli 09.09.2022 menetluse peatamine õigusvastane) ja menetluste lõpuleviimise aeg pole teada.

19.12.2019. a kirjaga nr 12-2/19/485-6 on Keskkonnaamet teavitanud Kivikandur OÜ-d, et tuginedes Majandus- ja Kommunikatsiooniministeeriumi 17.12.2019. a kirjale nr 17-1/18-0148/9421 ning Kivikandur OÜ edastatud Maanteeameti (praegune Transpordiamet) põhjendustele, on amet seisukohal, et lubjakivi kaevandamine Paasi karjääris vastab riigi huvidele.

Seejuures on Keskkonnaamet 19.12.2019. a kirjas märkinud, et nad palusid Majandus- ja Kommunikatsiooniministeeriumil Kivikandur OÜ taotluse uuesti üle vaadata ning esitada oma arvamus, tuues välja majanduslikud mõjud ja huvid Paasi lubjakivikarjääri maavara kaevandamise loa taotluse kohta, reaalsed andmed (vajadusel kogused ja nõuded maavarale), mis näitavad taotletava karjääri teeninduspiirkonna nõudluse tõusu seoses kavandatavate projektidega, mida olemasolevad karjäärid ei suuda teenindada.

Majandus- ja Kommunikatsiooniministeerium ei ole oma 17.12.2019 kirjas nr 17-1/18-0148/9421 Keskkonnaameti palutud majanduslikke mõjusid ning vajalikke koguseid ja nõudeid maavaradele välja toonud, vaid on üksnes viidanud üldsõnaliselt riigiteede TEN-T teelõikude ehitusele ja rekonstrueerimisele ajavahemikul 2018-2027 ning nimetanud mõned olulisemad teelõigud (Tallinn-Narva maanteel Kostivere ning Loksa eritasandiliste ristmike ehitus, Rõmeda-Aspere-Haljala tee laiendamine, Haljala-Kukruse ja Jõhvi-Narva lõigul teede laiendamine ning eritasandiliste ristmike ehitus). Ka viidatud Maanteeameti kirjas on märgitud üksnes üldsõnaliselt teede ehitamise vajadust ning Maanteeameti huvi, et antud piirkonnas oleks tegutsemas erinevaid ettevõtteid, et tagada paremad konkurentsitingimused.

10.12.2020 kinnitatud Riigiteede teehoiukava 2021-2030 kohaselt on plaanis Haljala vallas üksnes Tallinn-Narva maanteel Kostivere eritasandilise ristmiku ehitus 2025-2026 ning Loksa eritasandilise ristmiku ehitus 2029-2030. Muid Majandus- ja Kommunikatsiooniministeeriumi 2019. a kirjas märgitud riigiteede ehitusi nimetatud teehoiukavas kavandatud ei ole. Isegi kui Paasi kaevanduse lähipiirkonnas planeeritakse teatud ajahorisondis mingeid infrastruktuuriobjekte, ei ole mingit alust väita, et olemasolevate kaevanduste ressurss poleks nende jaoks piisav. Need asjaolud võivad anda aluse Majandus- ja Kommunikatsiooniministeeriumile oma varasema seisukoha muutmiseks. Asjaolude muutumise korral on alati võimalik esitada uus taotlus kaevandamisloa saamiseks, arvestades juba sel ajal eksisteerivat faktilist ja õiguslikku olustikku.

Maapõueseaduse § 55 lg 1 p 10 kohaselt tuleb kaevandamisloa väljastamisest keelduda, kui see on vastuolus riigi huviga. Loodusvarad on Eesti rahvuslik rikkus ning selle rikkumiseks peab olema ülekaalukas põhjus. Keskkonnalubade väljaandmise otsustamine toimub avalikus menetluses, kus õiguspärasel ja läbipaistval menetlusel on iseseisev väärtus.

**Palume Majandus- ja Kommunikatsiooniministeeriumil analüüsida, kas käesoleval ajal on varustuskindlus tagamata ja olemas riigi (ülekaalukas) huvi uue kaevanduse avamiseks ja kaevandamiseks Paasi lubjakivikarjääris. Samuti palume võimalusel avaldada arvamust, kas ministeeriumi hinnangul on ülalkirjeldatud viisil läbiviidav menetlus hea praktika.**

Palume vastust esimesel võimalusel e-postile kart.summatavet@gmail.com.

Lugupidamisega

|  |  |  |
| --- | --- | --- |
| Kärt Summatavetkart.summatavet@gmail.com*/allkirjastatud digitaalselt/*Lisa: Eelnõu 19.05.2017 |  |  |